**09/2022. (X. 24.) MÜK szabályzat
a Magyar Ügyvédi Kamara Alapszabályának a módosításáról**

A Magyar Ügyvédi Kamara küldöttgyűlése

az ügyvédi tevékenységről szóló 2017. évi LXXVIII. törvény (a továbbiakban: Üttv.) 157. § (2) bekezdés d) pontjában kapott felhatalmazás alapján és feladatkörében eljárva,

az Üttv. 156. § (3) bekezdése szerinti feladatkörében eljáró Országos Kamarai Jogtanácsosi Tagozat és Országos Alkalmazott Ügyvédi Tagozat véleményének kikérésével,

az alábbi szabályzatot alkotja:

**1.** A Magyar Ügyvédi Kamara Alapszabálya I.8. pontja helyébe a következő rendelkezés lép:

„I.8. A Magyar Ügyvédi Kamara tagjai a területi ügyvédi kamarák (a továbbiakban: területi kamara).”

**2.** A Magyar Ügyvédi Kamara Alapszabálya II.1. pont f) alpontja helyébe a következő rendelkezés lép:

*(A Magyar Ügyvédi Kamara országos illetékességgel)*

„f) összeállítja a szakmai képzések és továbbképzések tematikáját, dönt az ügyvédi tevékenységet folytatók továbbképzési kötelezettsége körében elfogadható képzésekről, szakmai és tudományos tevékenységekről, továbbá az ingatlan-nyilvántartási ügyben való eljárási jogosultság megszerzéséhez előírt számonkérésről,”

**3.** A Magyar Ügyvédi Kamara Alapszabálya IV.20. pont 20. és 21. alpontja helyébe a következő rendelkezések lépnek:

*(A küldöttgyűlés szabályzatban rendelkezik)*

„20. a pénzmosás és a terrorizmus finanszírozása megelőzéséről és megakadályozásáról szóló törvényben és az Európai Unió és az ENSZ Biztonsági Tanácsa által elrendelt pénzügyi és vagyoni korlátozó intézkedések végrehajtásáról szóló törvényben meghatározott kötelezettségek körébe tartozó feladatok teljesítéséről, felügyeleti eljárásrendről, kockázatértékelésről és útmutatóról, valamint az auditált elektronikus hírközlő eszköz és működtetésének minimum követelményeiről, auditálásának módjáról és az ilyen eszköz útján végzett ügyfél-átvilágítás végrehajtásáról,

21. az ügyvédi tevékenységet folytatók továbbképzési kötelezettségéről, annak a nyilvántartásáról, a továbbképzés keretében elfogadható képzések, szakmai és tudományos tevékenységek követelményrendszeréről, valamint engedélyezésük, illetve elfogadásuk rendjéről, továbbá az ingatlan-nyilvántartási ügyben való jogosultság megszerzéséhez előírt továbbképzésről és számonkérésről,”

**4.** A Magyar Ügyvédi Kamara Alapszabályának IV.20. pontja a következő 43. alponttal egészül ki:

*(A küldöttgyűlés szabályzatban rendelkezik)*

„43. az elektronikus hírközlő eszköz vagy más személyazonosítást lehetővé tevő elektronikus eszköz útján való tanácskozás és döntéshozatal szabályairól, továbbá a titkos szavazás lebonyolításának módjáról,”

**5.** Ez a szabályzat az igazságügyi miniszter jóváhagyását követően, a Magyar Ügyvédi Kamara honlapján történő közzétételét követő napon lép hatályba.